Diari Oficial de la Generalitat Valenciana


Sumari del DOGV 7004, del 16-04-2013 (2013/3445)

Notificació de la interlocutòria de plantejament de qüestió d'il·legalitat davant del Tribunal Superior de Justícia de València que afecta el Decret 67/2006, del Consell, dictat en el procediment ordinari número 7/2010.
---------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7004

Data del DOGV
:   16-04-2013

Secció del DOGV
:   IV. ADMINISTRACIÓ DE JUSTÍCIA

Número del document
:   2013/3445


Organisme emissor
:   Jutjat Contenciós Administratiu Número 2 de Castelló de la Plana

Tipus de document
:   Anunci

Notificació de la interlocutòria de plantejament de qüestió d'il·legalitat davant del Tribunal Superior de Justícia de València que afecta el Decret 67/2006, del Consell, dictat en el procediment ordinari número 7/2010. [2013/3445]  
César Jiménez Azaustre, secretari del Jutjat Contenciós Administratiu número 2 de Castelló de la Plana, mitjançant este edicte faig saber que en les actuacions de procediment ordinari 000007/2010 s'ha dictat una interlocutòria que és del tenor literal següent:  
«Interlocutòria  
Castelló de la Plana, 14 de març de 2013  
Havent-se dictat una sentència en estes actuacions i no havent-se interposat cap recurs contra esta, segons els següents:  
  
Fets  
Únic. Que, amb data d'entrada en este Jutjat de 7 de gener de 2010, Lucía Nieto González, Manuel Fernández Pardo, María Teresa Peña Martínez, Estanislao Monfort Calduch, María Antonia Albiol Albiol, María Dolores Gil Molina, Francisco José Rodríguez García, María Hernanz Díaz, José Manuel Lluch Roig i María Jesús Martínez Peñarroya van interposar un recurs contenciós administratiu contra la resolució dictada per l'alcalde de Benicarló, de 9 de novembre de 2009, per la qual es desestima el recurs de reposició interposat contra el Decret de 8 de juny de 2009, en virtut del qual es va acordar la imposició i aprovació del compte detallat de les quotes d'urbanització corresponents a l'execució del vial número 23, Els Àngels, de la partida les Solades de Benicarló.  
Amb data 5 de febrer de 2013, es va dictar una sentència per la qual s'estimava el recurs interposat per la part recurrent. Contra l'esmentada sentència ningú ha interposat cap recurs, havent transcorregut ja 20 dies des de la notificació a les parts.  
Raonaments jurídics  
Únic. Una de les obligacions que la Llei de la Jurisdicció Contenciosa Administrativa imposa als jutges i tribunals és la d'instar de l'òrgan judicial competent la declaració d'il·legalitat d'una norma que este ha aplicat i que, no obstant això, considera que la disposició general aplicada és contrària a dret. En concret, l'article 27.1 de l'esmentat text legal establix que, a pesar d'haver-se estimat un recurs com a conseqüència del contingut d'una norma general, si la considera il·legal o creu que pot ser-ho, ha de promoure d'ofici la declaració d'il·legalitat per part del tribunal competent per a fer-ho.   
  
En el cas concret del recurs número 7/2010, que s'ha seguit en este Jutjat, este jutjador ha considerat en la sentència dictada que, tal com al·lega la part demandant en les pàgines 49 i següents de la seua demanda, tant l'apartat quart de l'article 240 del Decret del Consell, 67/2006, pel qual es va aprovar el Reglament d'Ordenació i Gestió Territorial Urbanística, com l'article 243, apartat c, últim paràgraf de l'esmentat decret, excedixen de la cobertura legal atorgada per l'article 28.3 de la Llei Urbanística Valenciana, i s'empara la sentència dictada en l'esmentada il·legalitat per a estimar la pretensió consistent a reconéixer el dret dels recurrents a no abonar els costos de la urbanització derivats de la modificació de les línies de subministrament d'aigua, energia elèctrica i telecomunicacions fins que no es produïsca la reedificació de les seues propietats.  
L'esmentada il·legalitat respecte de l'article 240.4 del Reglament d'Ordenació i Gestió Territorial Urbanística consistix en el fet que mentre que la Llei Urbanística Valenciana ajorna el pagament als propietaris dels edificis que ja comptaren amb els servicis, la redacció del Reglament d'Ordenació i Gestió Territorial Urbanística no desplega, sinó que altera tal disposició legal ja que ja no facilita este ajornament als qui disposaren dels servicis, sinó als que acrediten haver contribuït a la seua implantació.  
I l'article 243, apartat 1, lletra b, perquè l'esmentat article no desplega l'article 28.3 de la Llei Urbanística Valenciana, sinó que substituïx el termini establit en este últim article ("fins al moment de la seua reedificació") pel termini de tres anys.  
  
Per tot això, en aplicació del principi de jerarquia normativa que regix en el nostre sistema jurídic i que es recull en l'article 9.3 de la Constitució Espanyola, els esmentats preceptes poden ser il·legals, per la qual cosa, a l'empara de l'article 123 i successius de la Llei de la Jurisdicció Contenciosa Administrativa, ha de plantejar-se davant del Tribunal Superior de Justícia de València la corresponent qüestió d'il·legalitat.  
Vistos els preceptes legals esmentats i la resta de d'aplicació general a este supòsit, el magistrat Pablo de la Rubia Comos, davant meu, el secretari, va dir:  
Part dispositiva  
Que plantege una qüestió d'il·legalitat davant del Tribunal Superior de Justícia de València contra els articles 240, apartat 4, del Decret 67/2006, del Consell, pel qual es va aprovar el Reglament d'Ordenació i Gestió Territorial Urbanística, i contra l'article 243, apartat 1, lletra b, de l'esmentada norma.  
En conseqüència, citeu els qui han sigut part en el recurs contenciós administratiu número 7/2010, a fi que puguen comparéixer davant de l'esmentat Tribunal en el termini improrrogable de 15 dies i formular al·legacions, si els convinguera segons dret, amb l'advertència que en cas de no fer-ho en eixe termini, no se'ls admetrà la compareixença.  
  
Publiqueu esta resolució en el diari oficial en el qual va ser publicat el Decret del Consell 67/2006, pel qual es va aprovar el Reglament d'Ordenació i Gestió Territorial Urbanística, la il·legalitat del qual s'insta.  
Una vegada complits tots els tràmits, expediu i remeteu al Tribunal Superior de Justícia un certificat d'esta interlocutòria, de les actuacions principals i de l'expedient administratiu, per a la substanciació del recurs.  
Així ho dispose, mane i firme, Pablo de la Rubia Comos, magistrat del Jutjat Contenciós Administratiu número 2 de Castelló de la Plana.  
   
Diligència. A continuació es complix el que es disposa. En done fe».  
Per la qual cosa, en compliment del que establix la part dispositiva de l'esmentada interlocutòria de data 14 de març de 2013, expedisc este edicte per a la publicació en el Diari Oficial de la Comunitat Valenciana.  
  
Castelló de la Plana, 14 de març de 2013.- El secretari judicial: César Jiménez Azaustre.